སྐབས་འདིར་བོད་དུ་མཁས་པའི་དབང་པོ་དུ་མས་མཛད་པའི་བསྟན་བཅོས་རྣམས་ལས།རིགས་འགྲོས་དངབཀའ་བཀྱོན་མཐའ་ཡས་པ་ཞིག་མཛད་པས།ལུགས་འདིའི་གྲུབ་མཐའ་འཛིན་པ་མང་པོས་རང་གི་གྲུབ་མཐའི་གཏིང་མ་དཔོག་པས་དོགས་པ་ཟ།གཞན་གྱི་ཚུལ་ལ་འཇིགས་པའི་དབང་གིས་བདེན་སེམས་སྐྱེས།མཐའ་གཅིག་ཏུ་རང་གི་གྲུབ་མཐའ་འདོར་ཡང་མ་ཕོད།འོལ་ཚོད་དང་སྤམ་པོའི་ཚུལ་གྱིས་སྐུ་ཚེ་བསྐྱལ་བས།ད་ནས་དེ་ལྟར་མ་དགོས་པ་ཞིག་བྱེད་ན།གྲུབ་མཐའ་རྣམ་དག་སངས་རྒྱས་བསྒྲུབ་པའི་ལམ་བཟང་པོ་རྒྱལ་བ་ཀུན་ཏུ་བཟང་པོས་གསུངས།ལམ་གྱི་མཁའ་འགྲོ་རྒྱ་མཚོས་གཉེར་བྱས།གསང་བདག་གྲུབ་པའི་དབང་ཕྱུག་གཞུང་འདི་དག་གི་ཚིག་དོན་ལ་མཁས་པ་རྣམས་ཀྱིས་གཞུང་བཀྲལ།སྒོ་གསུམ་འབད་པ་རྒྱ་མཚོས་ཉམས་སུ་བླངས་ཏེ་ཚིག་སྟོང་གིས་ངོ་བསྟོད་ཙམ་ལ་རགས་མ་ལུས་པར་ཡི་དམ་གྱི་གོ་འཕང་དུ་གཤེགས་པའི་ལམ་བཟང་མ་བཅོས་མ་བསླད་པ་རྗེས་སུ་བཞག་པ་འདི་དག་ལ།བླ་མ་མཚན་ཉིད་དང་ལྡན་པའི་དགེ་བའི་བཤེས་གཉེན་བཙལ།དེ་རྙེད་པ་དང་བསྟེན་ཚུལ་ཤེས་པར་བྱེད།དེས་གསུངས་པའི་ཚིག་དོན་ལ་རིགས་པ་ཡང་དག་གིས་དཔྱད་ནས་རྟོགས་པའི་དོན་ལ་གོམས་པར་བྱེད་རྒྱུ་ནི།ཤིན་ཏུ་གལ་ཆེ་བ་ཡིན་པར་མཐོང་ངོ་།།དེ་ལྟར་བྱས་ན་རང་གི་གྲུབ་མཐའ་འཛིན་ཐུབ་པ།འབད་རྩོལ་བྱས་པའི་འབྲས་བུ་ཆུད་མི་འཛའ་བ་བཅས་ཀྱི་དགོས་པ་ཡོད།ཅེས་སོ།།